Kareedouw ‘het nie vangwaens’ | News24
Kareedouw ‘het nie vangwaens’
KAREEDOUWERS voel hul veiligheid is in die gedrang noudat die dorp se polisie glo nie ’n enkele, lopende voertuig het nie.
“Ek is die eienaar van ’n supermark en ’n teiken vir rowers. Hoe gaan die polisie ’n rower kan wegvat?” sê Stehan Carstens van ’n Kareedouw-supermark. Volgens Carstens is ’n tekort aan polisievoertuie reeds twee jaar lank ’n probleem in dié dorp.
“Die voertuie word sat gery. Onderdele skud los en word sommer met kabelbinders vasgemaak. Dan breek die motors die een ná die ander.”
Die laaste patrollievoertuig het na bewering die afgelope week die gees gegee toe dit aan die brand geslaan het. Die brand het blykbaar weens ’n elektriese kortsluiting ontstaan.
“Die polisie op dié dorp het net een ou motor waarmee hulle rondry. Wat gebeur as ek nou ’n rower vang? Moet ek en die rower nou saam voor in my bakkie na die polisiekan-toor toe ry?”
Nóg ’n Kareedouw-inwoner, wat anoniem wil bly, sê inwoners vrees vir hul veiligheid weens die voertuigtekort. “Misdadigers weet dié goed. Hulle sal juis nou toeslaan, want hulle weet die polisie kan nie ten volle funksioneer nie,” sê die man.
Maar kol. Sibongile Soci, ’n provinsiale polisiewoordvoerder, sê Kareedouw se stasiebevelvoerder verseker inwoners dat die polisie se diens ­in geen omstandighede belemmer sal word nie.
“Al die nodige stappe is gedoen om te ver-seker dat polisiëring gelewer word. Voertuie van ander eenhede sal intussen tydelik gebruik word,” sê Soci.
Op ’n direkte vraag oor hoeveel patrollievoertuie die Kareedouw-polisiekantoor tans het, het Soci nie reageer nie.
Sy sê wel dit is belangrik om in gedagte te hou dat polisievoertuie 24 uur ’n dag, elke dag, moet ry.
“Hoewel daar voorsiening gemaak word om meganiese probleme en onderhoud aan voertuie te verseker, is dit onvoorsiene ongelukke en tyd vir herstelwerk wat ’n probleem bly,” sê Soci.
Soci sê die provinsiale bestuur is besig om ’n polisievoertuig aan die Kareedouw-polisiekantoor toe te ken. Nóg ’n voertuig sal, volgens Soci, in die volgende boekjaar aan dié polisiekantoor toegeken word.